अंग्रेजी भाषामा 'सेकुलर' भनिने धर्मनिरपेक्षताको व्याख्या देशैपिच्छे भिन्न पाइन्छ। फ्रान्समा 'लाइक' भनिने धर्मनिरपेक्षता फ्रान्सेली संविधानको प्रस्तावनाको पहिलो हरफमा राखिएको छ। 'लाइक' शब्द 'लाइसिते' सँग सम्बन्धित छ, जसको अर्थ 'राज्य धार्मिक आस्थाहरूप्रति तटस्थ रहनेछ' भन्ने हो। राज्य र धर्महरू वा धार्मिक क्रियाकलापबीचको सम्बन्ध विच्छेद हो। फ्रान्सेली राष्ट्रपति व्यक्तिगत आस्थाका आधारमा धार्मिक गतिविधिमा संलग्न हुन सक्छन्। तर, उनी राजकीय हैसियतमा धार्मिक समारोहमा सरिक हुन सक्दैनन्।
